Covid-19: SAners vertrou regering, wys peiling | Maroela Media
Die meerderheid Suid-Afrikaners wat die internet gebruik het vertroue in die regering se hantering van die Covid-19-pandemie. Dít volgens 'n studie deur die marknavorsingsgroep Ipsos.
Volgens Ipsos se jongste meningspeiling vertrou sowat ses uit elke tien Suid-Afrikaners (61%) pres. Cyril Ramaphosa en sy regering se hantering van die krisis waarin Suid-Afrika tans gedompel is weens die nuwe koronavirus. Effens minder Suid-Afrikaners (52%) het volgens dié aanlyn peiling tans vertroue in die instellings wat 'n sleutelrol moet speel om die land se ekonomie aan die gang te hou.
Dié bevinding kan egter vinnig verander in die komende weke met al meer sakeondernemings wat aktiewe stappe doen om gemeenskappe in dié tyd te ondersteun, meen Ipsos.
Die meningspeiling toon verder dat 50% van Suid-Afrikaners wat aan die peiling deelgeneem het nié vertroue het in die land se grensbeheerowerhede nie. Dié deelnemers het aangedui dat hulle nie die owerhede se hantering van die in- of uitvloei van mense by die land se grense vertrou nie.
Byna nege uit elke tien (89%) Suid-Afrikaners wat aan die peiling deelgeneem het sê hulle het vertroue in die akkuraatheid van inligting wat deur die Suid-Afrikaanse gesondheidsowerhede verskaf word. Die meerderheid Suid-Afrikaners (77%) vertrou ook inligting van die regering en die nuus op televisie (85%) as bronne van inligting tydens die pandemie.
Ipsos het dié bevindinge vergelyk met soortgelyke vrae wat aan burgers van ander lande gerig is. Die marknavorsingsgroep het bevind dat die meeste burgers vertroue het in hul betrokke land se pogings om die verspreiding van Covid-19 hok te slaan.
Burgers van China (97%), Viëtnam (94%) en Indië (85%) het die meeste vertroue in hul regerings uitgespreek, gevolg deur burgers van Kanada (74%), Italië (66%), Suid-Afrika (61%), Australië (60%), Brittanje (59%), Brasilië (59%), Frankryk (50%) die VSA (50%) en Rusland (50%).
Volgens Ipsos het minder as die helfte van burgers in Duitsland (49%), Japan (48%) en Mexiko (45%) vertroue in die manier waarop hul nasionale regerings die krisissituasie rondom die nuwe koronavirus hanteer.
Vertroue in gesondheidsowerhede is ook baie hoog in China (83%), Viëtnam (81%) en Italië (81%). Burgers in Rusland (29%), Japan (31%) en Mexiko (45%) vertrou oor die algemeen nié die inligting wat hulle van hul plaaslike gesondheidsowerhede ontvang nie.
Die resultate vir Suid-Afrika toon dat die meerderheid burgers wat toegang het tot die internet, van mening is dat Covid-19 die grootste bedreiging vir die wêreld as geheel (94%), sowel as Suid-Afrika as 'n land (90%) inhou.
Dit blyk ook dat die meeste wêreldburgers redelik bekommerd is oor die bedreiging wat Covid-19 op verskillende vlakke, insluitend 'n persoonlike vlak, gesinsvlak en gemeenskapsvlak inhou.
Dit is egter duidelik uit antwoorde van reg oor die wêreld dat die meeste wêreldburgers veral bekommerd is oor die koronavirus as 'n wêreldwye bedreiging.
Ipsos koronavirus Suid-Afrika
Ek vertrou dat president Ramaphosa sy bes doen, maar dat ondeurdagte besluite steeds aan die orde van die dag is. Heeltemal te veel sinnelose besluite. die ekonomie ly elke dag skade as gevolg hiervan en die skuldlas skiet ten hemele.
Ek het GEEN vertroue in die Regering, Cyril of sy ministers nie. ALMAL is onbevoeg vir hulle taak en maak sinnelose besluite, veral Cele !!!!!!!! Jammer Ipsos, dit is maklik om statistieke te manipuleer.
Het so min vertroue in die regering as die instansie wat die peiling gedoen het wag nog so twee weke dan praat ons weer
Ek glo nie dat die statistiek wat deur gegee word akkuraat is nie, en ek dink dat die syfers agter mag wees . Daar is baie meer gevaar as wat ons dink. Ja, ek dink Ramaphosa doen sy beste, maar die samewerking tussen verskillende lede van die polisie kan beslis verbeter. Dis nie nou tyd om te maak soos hulle lus is en mense te boelie en onregmatig te arresteer nie. Hierdie is 'n tyd van omgee, ondersteuning en samewerking om die toestande te probeer verlig vir mekaar.
Mnr Ramaphosa hanteer die situasie fantasties. Hy moet net met die spoed van lig ontslae raak van paar ministers wat nie weet wat hulle doen nie. Hardloop soos afkop hoenders rond a nee a!